|  |  |
| --- | --- |
| Arbeids- og sosialdepartementet |  |
|  |  |
|  |  |
|  |  |
|  | Vår fil: B20-GC |
|  | Vårt Arkiv: Interessepolitikk |
|  | Saksbehandler: Grete Crowo |

Oslo 4. juni 2020

# Høring om forskrift for midlertidig tilskudd for forhåndsgodkjente tiltaksarrangører

Vi har gjennomgått forslag til forskrift om midlertidig tilskudd til forhåndsgodkjente tiltaksarrangører som har mistet salgsinntekter fra tiltakene arbeidsforberedende trening og varig tilrettelagt arbeid som følge av utbrudd av covid-19, og vi vil med dette avgi vårt høringssvar.

FFO er godt fornøyd med at Stortinget i forbindelse med behandling av Prop. 70 LS (2019-2020) fattet et anmodningsvedtak som innlemmet forhåndsgodkjente tiltaksarrangører som opplever tap i salgsinntekter, inn i midlertidig tilskuddsordning for bedrifter med stort omsetningsfall som følge av korona-utbruddet. Vi synes departementet har utarbeidet et godt forslag til forskrift som oppfølging av Stortingets vedtak, og vi støtter forskriften uten merknader.

Mangelen på tilrettelagte jobber er stor over hele landet, og FFO har vært blant dem som har kjempet for flere arbeidsplasser. Vi har etter nedstengningen i vinter vært bekymret for at arbeidsplasser kan gå tapt, og spesielt har vi pekt på at arbeidstakerne med varig tilrettelagt arbeid er særlig utsatt.

*«Andre arbeidstakere som mister jobben, har ofte mange flere muligheter på arbeidsmarkedet. I tillegg har de ofte ressurser, kapasitet og nettverk som gjør det enklere å skape meningsfulle hverdager» (Lilly Ann Elvestad, utspill fra FFO, FFO.no mars 2020)*.

Det er derfor bra at tiltaksarrangørene i forbindelse med koronautbruddet har fått utbetalt tilskudd tilsvarende det som er avtalt for perioden, selv om deltakerne på grunn av smittefare ikke har kunnet deltatt fysisk i tiltakene. At man nå i tillegg kan få dekket tap av salgsinntekter i mars, april og mai vil bety mye for driften av virksomhetene, og for at deltakerne kan gjenoppta en forutsigbar og aktiv arbeidshverdag.

FFO får tilbakemeldinger om at enkelte enda ikke har fått komme tilbake til sin tiltaksplass, til tross for at Arbeids- og velferdsdirektoratet har gitt beskjed om en normalisering av tilbudet fra midten av mai og dette skal være mulig innenfor smittevernreglene. Vi ber myndighetene om å være oppmerksom på dette, og oppfordre tiltaksarrangørene til å gjøre det de kan for å åpne opp og ta deltakerne tilbake i jobb fortest mulig.

Vi vil til slutt benytte anledningen om å be om departementet vurdere om arbeidsmarkedsbedrifter og tiltaksarrangører gjennom statlig finansiering kan gi et tilbud til langt flere arbeidssøkere. FFO er fortsatt opptatt av at det først og fremst må sikres jobber i ordinært arbeidsliv, men vi frykter at arbeidsmarkedet for en del arbeidssøkerne med nedsatt arbeidsevne i lang tid framover vil være mye mer utilgjengelig enn før korona. Et midlertidig arbeidstilbud hos en tiltaksarrangør kan hindre at hullet i CV’n utvikler seg til et «krater», samt gi verdifull arbeidstrening og kompetanseutvikling i en krevende tid.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær